नेपाललाई गाह्रै हुने साफ च्याम्पियनसिप
कोही कसैका लागि फाप्ने र नफाप्ने प्रतियोगिता भन्ने पनि हुँदो रहेछ । दक्षिण एसियाली खेलकुदअन्तर्गतको पुरुष फुटबल नेपालका लागि फाप्ने प्रतियोगिता हो । नेपालले यसमा अहिलेसम्म चार स्वर्ण प्राप्त गरिसकेको छ । अन्य तीन अवसरमा फाइनल पनि खेलेको छ । अझ नेपाल दुईपल्टको डिफेन्डिङ च्याम्पियन हो ।
काठमाडौँ — कोही कसैका लागि फाप्ने र नफाप्ने प्रतियोगिता भन्ने पनि हुँदो रहेछ । दक्षिण एसियाली खेलकुदअन्तर्गतको पुरुष फुटबल नेपालका लागि फाप्ने प्रतियोगिता हो । नेपालले यसमा अहिलेसम्म चार स्वर्ण प्राप्त गरिसकेको छ । अन्य तीन अवसरमा फाइनल पनि खेलेको छ । अझ नेपाल दुईपल्टको डिफेन्डिङ च्याम्पियन हो ।सन् २००४ देखि यो यू–२३ प्रतियोगिता भएको छ । अब त दक्षिण एसियाली खेलकुद नै हुने, नहुने टुंगो छैन । साफ च्याम्पियनसिप भने नेपाललाई प्रायः नफाप्ने प्रतियोगिता हो । नेपाल जम्माजम्मी एकैपल्ट फाइनल पुगेको छ, त्यो पनि माल्दिभ्समा भएको पछिल्लो साफमा । त्यस संस्करणको प्रतियोगितामा सेमिफाइनल भन्ने नै थिएन, सिधै फाइनल खेलाइएको थियो, राउन्ड रोबिनको खेलपछि । यसअघि नेपाल कि त समूह चरणमै निराशाजनक रूपमा रोकिएको छ । होइन भने सेमिफाइनल त पुगेको छ, तर प्रत्येकपल्ट पीडादायी हार बेहोरेर घर फर्किन बाध्य भएको छ । पूरा प्रतियोगिताको तथ्यांकलाई सारमा खिच्नेका हो भने यसले देखाउँछ, नेपाललाई गाह्रै हुने प्रतियोगिता हो, साफ च्याम्पियनसिप । नेपालले अहिलेसम्म ४३ खेल खेलेकामा खालि १३ मै मात्र विजयी रहेको छ । यस्तै सात बराबरी । अनि २३ हार । भुटानलाई छाडेर सबै प्रतिद्वन्द्वीविरुद्ध नेपालको प्रदर्शन खराब मान्ने अवस्था छ । नेपालले अहिलेसम्म खेलेका आधारमा सात प्रतिद्वन्द्वीविरुद्ध नेपालको प्रदर्शन कस्तो रहेको छ, त्यो विश्लेषण गर्दा धेरै तथ्य खुलस्त हुन्छ ।भारतभनिन्छ, नेपाल र भारत फुटबलको मैदानमा उत्रिनुपर्छ, जस्तै स्थितिमा पनि दुवै टिमको स्थिति बराबरी नै हुन्छ । नेपाली फुटबलप्रेमीले यस्तै दाबी गर्ने गर्छन् । तर साफ च्याम्पियनसिपले अर्कै तथ्य बयान गर्छ । यी दुई टिमबीच अहिलेसम्म आठ खेल भएकामा नेपाल एकैपल्ट मात्र विजयी रहेको छ । नेपालले भारतमाथि हात पारेको प्रसिद्ध जित २०१३ मा हो, त्यो काठमाडौंको दशरथ रंगशालामा २–१ ले भएको थियो । त्यसलाई छाडेर नेपालले बराबरी पनि खेल्न सकेको छैन । पछिल्लो साफमा पनि नेपाल भारतसँगै दुवै खेलमा पराजित रह्यो ।माल्दिभ्सनेपाललाई सधैं मर्कामा पार्ने अर्को टिम हो, माल्दिभ्स । नेपालले माल्दिभ्समाथि पनि साफ च्याम्पियसिपमा एकैपल्ट मात्र जित निकालेको छ र यो पनि २०२१ मै मात्र हो, जति बेला माल्दिभ्स आफैंले प्रतियोगिताको आयोजना गरेको थियो । त्यस अर्थमा यो जित वास्तवमै ऐतिहासिक छ । अन्यथा नेपाल अधिकांश समय माल्दिभ्सविरुद्धको खेलमा पराजित भएको छ । कुनै समय थियो, जति बेला नेपाललाई माल्दिभसविरुद्धको खेल सजिलो लाग्थ्यो, तर अहिले यो इतिहासको एक भाग मात्रै हो ।बंगलादेशबंगलादेशविरुद्धका पछिल्ला खेलमा भने नेपाल हाबी रहेको छ । केही निर्णायक खेलमा नेपाल विजयी रहेको छ । तर पूरा साफ च्याम्पियनसिपकै कुरा गर्दा पनि यो तथ्यले अर्कै कथा भन्छ । कम्तीमा पछिल्ला साफमा भने नेपालले बंगलादेशविरुद्ध बराबरी निकाल्न सक्यो र त्यसै नतिजामा टिकेर नेपाल फाइनल पुगेको हो । यहाँनिर नेपाललाई खुसी लाग्ने अर्को तथ्य पनि छ, बंगलादेशविरुद्धका साफ च्याम्पियनसिपका पछिल्ला चार खेलमा नेपाल अपराजित छ, त्यसमध्ये तीन खेलमा नेपाल विजयी नै रहेको छ ।पाकिस्तानत्यो त पाकिस्तानको फुटबल स्तरको तुलनामा नेपाल यो खेलमा धेरै अगाडि रहेको दाबी गर्न सकिन्छ । तर पनि नेपाललाई साफ च्याम्पियनसिपमा दुःख दिने टिममै पर्छ, पाकिस्तान । नेपालले २०१८ मा बंगलादेशमा भएको प्रतियोगितालाई कसरी बिर्सन सक्छ, जति बेला आफ्नो पहिलो खेलमै पराजित रहेको थियो । पाकिस्तानविरुद्ध नेपाल पछिल्ला तीन खेलमा जितविहीन रहेको छ । त्यसमा दुई खेल बराबरीमा टुंगेका छन् । झन् १९९७ मा नेपालले काठमाडौंमै पाकिस्तानको हातबाट २–० ले बेहोरको हार त कसरी पो बिर्सन सकिन्छ ।श्रीलंकाश्रीलंका पनि यस्तै टिम हो, फुटबलको स्तरका आधारमा नेपालभन्दा पछाडि रहेको दाबी गर्न सकिनेछ । तर यही टिमविरुद्ध पनि नेपालको प्रदर्शनको इतिहास राम्रो छैन । १९९७ को प्रतियोगितामै पनि नेपाल श्रीलंकाको हातबाट घरमा ३–१ ले नराम्रोसँग पराजित भएको थियो । नेपालले पछिल्लो साफमा श्रीलंकालाई हराउन पनि उत्तिकै कठिन संघर्ष गर्नुपरेको थियो । अझ २०१५ मा नेपाल सुरुमै श्रीलंकासँग पराजित रहेको थियो र यससँगै नेपालको सेमिफाइनल जाने समीकरण बिग्रिएको थियो ।भुटाननेपाली टिमका लागि सधैं प्रिय प्रतिद्वन्द्वी हो, भुटान । थ्री नेसन्स कपमा मात्रै हो, नेपाल भुटानसँग बराबरीमा रोकिएको थियो । नत्र भुटानविरुद्ध खेल्नुपर्छ, जित्ने टिम सधैं नेपाल नै हो । साफ च्याम्पियनसिपमा पनि नेपालको प्रदर्शन भुटानविरुद्ध शतप्रतिशत रहेको छ । अहिलेसम्म यो प्रतियोगितामा नेपालले तीनपल्ट भुटानको सामना गरेको छ र ती सबैमा नेपाल विजयी रहेको छ । भुटानविरुद्ध नेपालले खालि एक गोल मात्र खाएको छ र यो गोल खाने गोलरक्षक हुन्, विकास मल्ल । त्यो अवसर बनेको थियो २००५ मा ।अफगानिस्तानअब त अफगानिस्तान क्षेत्रीय रूपमा साफ च्याम्पियनसिपमा खेल्ने टिम रहेन । तर जति बेला खेल्यो, उसले एक प्रकारको सनसनी नै मच्चाएको थियो, भारतसम्मलाई टक्कर दिएको थियो । जति बेलासम्म अफगानिस्तान यस क्षेत्रमा रह्यो, उसले तीनपल्ट नेपालको सामना गरेको छ । यी तीन खेलमा पनि अफगानिस्तान हाबी रहेको छ । नेपाल सन् २००९ मा भएको पहिलो भेटमा अफगानिस्तानलाई हराएयता त्यसपछिका दुई खेलमा भने लगातार पराजित रह्यो । 